stanford-oval/wikipedia huggingface dataset:
Intuitiopumppu

Intuitiopumppu on Daniel Dennettin kehittämä termi, joka tarkoittaa sellaista ajatuskoetta, joka on muotoiltu tuottamaan intuitiivisia vastauksia johonkin ongelmaan.
Dennett käyttää termiä teoksessaan Tietoisuuden selitys halventavana ilmaisuna kuvatessaan John Searlen kiinalaisen huoneen ajatuskoetta. Hänen mukaansa ajatuskoe on suunniteltu tuottamaan intuitiivisia mutta vääriä vastauksia muotoilemalla se niin, ettei kaikkia sen huomionarvoisia seuraamuksia voida helposti kuvitella ja ne tapaavat jäädä huomiotta.
Dennett katsoo, että Searlen esittämän ajatuskokeen tapauksessa se intuitiivinen ajatus, ettei pelkkiä symboleja sääntökirjan mukaan käsittelevällä järjestelmällä (kuten henkilö) ole ymmärrystä symbolien suhteen, jättää huomiotta sellaiset seikat kuten muisti ja mieleenpalauttaminen, tunteet, yleistieto sekä rationaalisuus, jotka ajatuskokeessa esiintyvältä järjestelmältä vaadittaisiin, jotta ajatuskoe toimisi. Dennett myöntää, ettei Searle kiellä tällaisia kykyjä kyseessä olevalta järjestelmältä, mutta katsoo, ettei tämä myöskään rohkaise asian käsittelyyn. Dennettin mukaan kiinalaisen huoneen tapauksessa meidän on kuitenkin suorastaan pakko kuvitella, että kyseisen kaltaisella järjestelmällä olisi mainitut kyvyt — ja jos teemme näin, ei olekaan enää itsestään selvää, etteikö järjestelmällä olisi ymmärrystä.
Dennettin tarkoittamille ajatuskokeille on hänen mukaansa tyypillistä, että ne ovat täynnä aukkoja, mutta eloisia ja helppoja muistaa; niissä ei ole tärkeää johtopäätös, vaan hyvä tarina. Eräinä muina esimerkkeinä hän mainitsee Platonin luolavertauksen ja René Descartesin pahan demonin.
Dennett on käyttänyt termiä myös myönteisessä merkityksessä kuvaamaan ajatuskoetta, joka helpottaa monimutkaisten asioiden ymmärtämistä tai niitä koskevaa päättelyä valjastamalla intuition apuun.
Internet Game Database

| Internet Game Database |
| --- | --- |

Perustettu:  2012 ja 2015
Kieli:  englanti
Internet Game Database (IGDB) on verkossa toimiva tietokanta jonka päämääränä on "kerätä, säilyttää ja jakaa tietoa peleistä". Tietokannasta löytyy tällä hetkellä informaatiota ainoastaan videopeleistä.
IGDB julkaistiin suljettuna beta-versiona vuonna 2012 ja se siirtyi avoimeen beta-versioon vuonna 2015. Twitch osti IGDB:n lokakuussa 2019. Kesäkuussa vuonna 2015 IGDB-tietokannasta löytyi 10 000 videopeliä, 5 600 videopeliyhtiötä ja melkein 80 000 pelinkehittäjää. Nämä tiedot on kerätty sivuston 3600 rekisteröidyn beta-käyttäjän toimesta. Sivuston FAQ-osion mukaan kaikki käyttäjien syöttämä tieto on myös ylläpitäjien tarkistamaa ja hyväksymää.
Yksi IGDB-tietokannan ominaisuuksista on käyttäjien mahdollisuus arvioida videopelejä ja antaa näille arvosana asteikolla yhdestä kymmeneen. Toinen merkittävä ominaisuus on keskustelupalsta, jolla käyttäjät voivat keskustella peleihin liittyvistä aiheista. Sivusto ilmoittaa tukevansa myös videopelitutkimusta tarjoamalla paikan arkistoida ja linkittää vertaisarvioituja tieteellisiä artikkeleja.
Aiheesta muualla

IGDB.com
Hyperkalsemia

Hyperkalsemia tarkoittaa epänormaalin korkeaa kalsiumpitoisuutta veressä. Aikuisilla ihmisillä hyperkalsemiana voidaan pitää tilaa, jossa kalsiumia on yli 10,5 milligrammaa per desilitra veriseerumia (mg/dl) eli 2,62 millimoolia per litra (mmol/l). Aikuisilla normaali seerumin kalsiumpitoisuus on noin 8–10 mg/dl (2–2,5 mmol/l).
Lievä hyperkalsemia voi olla oireeton, mutta usein siinä ilmenee ruokahaluttomuutta ja ummetusta. Vakava hyperkalsemia (seerumissa on kalsiumia yli 14,0 mg/dl) voi aiheuttaa muun muassa pahoinvointia, nestehukkaa, munuaisvaurion, rytmihäiriön, kooman tai sydänpysähdyksen.
90 prosenttia lääketieteellisesti todetuista hyperkalsemiatapauksista kattavat humoraalinen hyperkalsemia, joka liittyy PTHrP:n liikaeritykseen ja ilmenee jopa 30 prosentilla kaikista syöpäpotilaista, ja primäärinen lisäkilpirauhasen liikatoiminta, jonka syynä on useimmin lisäkilpirauhasen adenooma ja jossa ilmenee parathormonin liikatuottoa. Näiden jälkeen muita yleisiä syitä ovat luuston hajotus eli osteolyysi sytokiinivälitteisesti myelooman tai rintasyövän yhteydessä. Tiatsideihin lukeutuvien diureettien lääkekäyttö on myös verrattain yleinen syy hyperkalsemialle – hyperkalsemia on kuitenkin tällöin usein lievää. Hyperkalsemian syynä voivat olla myös kalsiumin tai D-vitamiinien liikasaanti, mutta harvoin. Edeltävien lisäksi hyperkalsemialle on monia muita syitä.
Oireet

Aikuisilla ihmisillä hyperkalsemiaa voidaan pitää
lievänä, jos kalsiumia on veriseerumissa yli 10,5 mg/dl (> 2,62 mmol/l)
keskivakavana, jos pitoisuus on yli 12,0 mg/dl (> 3,00 mmol/l)
vakavana, jos pitoisuus on yli 14,0 mg/dl (> 3,49 mmol/l)
Lievää hyperkalsemiaa potevat voivat olla oireettomia. Lievässä hyperkalsemiassa sydänkäyrässä voi olla lyhentynyt QT-intervalli, madaltunut ST-väli, pidentyneet PR- tai QRS-intervallit. Voi myös ilmetä ruokahaluttomuutta, ummetusta, runsasta virtsaamistarvetta, ahdistusta tai väsymystä.
Keskivakavassa hyperkalsemiassa voi ilmetä samat sydänkäyrän ilmiöt kuin lievässä hyperkalsemiassa. Lisäksi voi ilmetä pahoinvointia, oksentelua, kehonpainon laskua (krooninen hyperkalsemia), refleksien heikkoutta, lihasheikkoutta ja nestehukkaa.
Vakavassa hyperkalsemiassa voi ilmetä väsymystä, sekavuutta, rytmihäiriöitä, kammioperäistä takykardiaa (sydämen tiheälyöntisyyttä), sydänpysähdys, akuutti munuaisvaurio tai kooma. Vakava hyperkalsemia voi myös johtaa haimatulehdukseen tai mahahaavaan, mutta harvoin.
Hyperkalsemia voi vakavuudesta ja kroonisuudesta riippuen myös aiheuttaa kutinaa, luukipuja, niveltulehduksen, korkeaa verenpainetta, virtsakiviä, munuaisperäistä vesitystautia, sarveiskalvotulehduksen (keratiitti), sarveiskalvojen kalsiumkertymiä (eng. band keratopathy) ja kalsiumkertymiä muissa kudoksissa, kuten munuaisissa ja verisuonissa.
Syyt

Vain vapaat kalsiumionit (Ca2+) aiheuttavat hyperkalsemian oireita. Kalsiumin vapautuminen luista lisää veren kalsiumpitoisuuksia, sillä 98 prosenttia kehon kalsiumista on luissa. 2 prosenttia on muualla, kuten veressä. Veressä pääosa on kiinni veren proteiineissa, lähinnä albumiinissa. Tämä tulee ottaa huomioon veren kalsiumpitoisuuksia mitattaessa. Hormoneista eritoten parathormonin, D-vitamiinien, kalsitoniinin ja PTHrP:n (parathormonin kaltainen peptidi) vapautuminen vereen kohottaa veren kalsiumpitoisuutta, joten näiden liikatuotto tai liikasaanti voi johtaa hyperkalsemiaan.
Syöpiin liittyvä humoraalinen hyperkalsemia (eng. humoral hypercalcemia of malignancy) liittyy PTHrP:n liikaeritykseen. Useimmiten nämä kasvaimet ovat keuhkoissa, päässä, kaulassa tai munuaisissa.
Parathormoniin liittyviä hyperkalsemian syitä ovat muun muassa primäärinen tai tertiäärinen lisäkilpirauhasen liikatoiminta tai familiaalinen hypokalsiurinen hyperkalsemia.
D-vitamiineihin liittyviä syitä ovat D-vitamiinien liikasaanti ja granuloomia muodostavat tekijät, kuten sarkoidoosi, tuberkuloosi, Hodgkinin tauti ja beryllioosi. Näissä granuloomissa kalsitriolin eli D3-vitamiinin akiivimuodon tuotto voi olla lisääntynyt.
Hyperkalsemiaa aiheuttavia aineita (D-vitamiinien ja berylliumin lisäksi) ovat kalsiumsuolat, kuten tietyt antasidit; tiatsideihin kuuluvat diureetit, mutta diureettien aiheuttama hyperkalsemia on usein lievää; litium; suuret annokset A-vitamiinitoimintoisia retinoideja.
Parathormoniin, D-vitamiineihin ja PTHrP:hen liittymättömiä hormonitoimintahäiriöitä, jotka voivat johtaa hyperkalsemiaan, ovat mm. kilpirauhasen vajaatoiminta, Addisonin tauti, akromegalia ja feokromosytooma.
Luuston hajotus eli osteolyysi sytokiinivälitteisesti myelooman tai rintasyövän yhteydessä voi johtaa hyperkalsemiaan. Hormoneihin liittymättömiä hyperkalsemialle altistavia asioita ovat Pagetin tauti ja rabdomyolyysin parantumisvaihe.
Ibbur

Ibbur on kabbalassa käytetty sielunvaellukseen liittyvä käsite, joka juontuu heprean alkionkehitystä, raskautta tai hedelmöitystä tarkoittavasta sanasta. Ibbur eroaa tyypillisestä jälleensyntymästä siinä, ettei sielu asetu uuteen ruumiiseen syntymän hetkellä vaan vasta myöhemmin. Tyypillisestä riivauksesta poiketen ibbur nähdään yleensä myönteisenä ilmiönä.
Ibburissa hyveellinen sielu asettuu toiseen ruumiiseen saattaakseen loppuun jonkin aiemmassa elämässään aloittamansa tärkeän työn tai velvoitteen. Vaihtoehtosesti vaeltava sielu voi antaa uudelle isännälleen rohkaisua ja opastusta hyvien töiden tekemisessä. Ibburin pituus vaihtelee lyhyestä hetkestä jopa useisiin vuosiin. Tyypillisesti ibbur päättyy, kun jokin tietty tavoite on saavutettu, mutta isäntää hyödyttävä ibbur voi periaatteessa jatkua jopa isäntäruumiin kuolemaan saakka.
Varhaisessa kabbalassa ibbur on aina myönteinen ja hyväntahtoinen tapahtuma. Myöhemmin syntyi kuitenkin ajatus pahantahtoisesta ibburista, jonka mahdollistaa jokin isäntäsielun aiemmin tekemä paha teko. Riivauksen jälkeen paha ibbur pyrkii turmelemaan isäntäänsä entisestään ja yllyttää uusiin pahoihin tekoihin. Juutalaisessa kansanperinteessä pahasta ibburista käytetään nimeä dibbuk, mutta kabbalassa käsite on harvinainen.
Isoherttu

| Isoherttu |
| --- | --- |

Uhanalaisuusluokitus
 Elinvoimainen  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Linnut Aves
Lahko::  Varpuslinnut Passeriformes
Heimo::  Hertut Cisticolidae
Suku::  Hertut Cisticola
Laji::  robustus
Kaksiosainen nimi
 Cisticola robustus  (Rüppell, 1845) 
Katso myös
   Isoherttu Wikispeciesissä   Isoherttu Commonsissa 
Infobox OKNimi-testi OKIUCN-testi OK: 
Isoherttu (Cisticola robustus) on herttujen heimoon kuuluva varpuslintu.
Levinneisyys

Isoherttua tavataan Angolassa, Burundissa, Eritreassa, Etelä-Sudanissa, Etiopiassa, Kamerunissa, Keniassa, Kongossa, Kongon demokraattisessa tasavallassa, Nigeriassa, Ruandassa, Sambiassa, Sudanissa, Tansaniassa ja Ugandassa. Sen on kuvattu olevan yleinen suurimmassa osassa levinneisyysaluettaan, ja sen kannankehitys on vakaa. Laji on luokiteltu elinvoimaiseksi.
Iranin energiapolitiikka

Iranin kartta
Iranin energiapolitiikassa keskeistä on öljyntuotanto ja suuret öljyvarat. Iranin ydinvoima on saanut huomiota epäillyn ydinasetuotannon vuoksi.
Saudi-Arabia, Iran, Irak, Kuwait ja Yhdistyneet Arabiemiraatit tuottivat ¼-osan maailman öljystä vuonna 2005, joka oli 20 miljoonaa tynnyriä (barellia)  päivässä.
Historia

Iranissa löydettiin öljyä vuonna 1908. Britannia sai osake-enemmistön Anglo-Iranian Oil Company -yhtiössä. Siitä syntyi myöhemmin BP. Valtaapitävät kadžarit (1796-1925) olivat epäsuosittuja, mutta suhtautuivat suopeasti ulkomaihin. Venäjä ja Britannia vahvistivat hallitsijan. Huono talous lisäsi veroja ja korruptiota. Kadžarien aikana Iranin talouselämä oli ulkomaisen ja varsinkin brittien pääoman hallinnassa. Väestö nousi vastarintaan Iranin myymisestä. Vuonna 1906 perustettiin parlamentti, mutta muutoin ulkovaltojen valta jatkui. Upseeri Reza Khan Pahlavi syrjäytti kadžarit vuonna 1925 ja ryhtyi šaahiksi. Hän uudisti taloutta. Pahlavi neuvotteli paremmat ehdot öljy-yhtiössä vuonna 1932.
Neuvostoliitto ja Britannia syrjäyttivät šaahin II maailmansodassa vuonna 1941 ja vaativat uudeksi hallitsijaksi hänen poikansa Mohammad Reza Pahlavin (1941-1979). Pääministeri Mohammed Mossadeq kansallisti öljy-yhtiön vuonna 1951, mikä johti joidenkin maiden, kuten USA, Iranin öljyn boikotteihin. Myöhemmin ulkomaat syrjäyttivät Mossadeqin ja öljy-yhtiöiden sopimukset laadittiin uudestaan. Valta keskitettiin šaahille ja parlamentarismi murskattiin. Šaahi toteutti osittaisen maauudistuksen, mutta torjui demokratisoinnin.
Vuodesta 1971 vahvistui sotilaallisuus, salaisen poliisin SAVAK valta ja kidutukset. Lähi-idän sodan 1973 jälkeen öljytuloja käytettiin suuriin asehankintoihin ja teollistamiseen. Korruptiota ja sensuuria harjoitettiin. Yhteiskuntaerot olivat suuret. Tammikuussa 1978 alkoivat laajenevat mielenosoitukset. Syyskuussa 1978 satoja mielenosoittajia surmattiin Teheranissa Jaleh-aukiolla (musta perjantai). 16.1.1979 šaahi lähti maanpakoon ja kuoli Egyptissä 27.7.1980. Vastarintaliikkeen johtaja Pariisissa maanpaossa elänyt ajatollah Ruhollah Khomeini valittiin johtajaksi 1.2.1979. Iran lakkautti suhteita ulkovaltoihin, kuten Yhdysvallat ja lopetti aseostot. Irak halusi hyvitystä vuoden 1975 rajasopimuksiin ja hyökkäsi Iraniin syyskuun 1980 lopussa. Sota heikensi öljyteollisuutta.
Öljykartelli

Öljyn tuottajamaat perustivat öljykartellin OPEC 1960-luvulla. OPECin tavoite on lehdistötiedotteiden ja tarjonnan avulla hallita öljyn kysyntää ja hintaa. Kartelli päätti vuonna 1982, että öljymaiden tuotantokiintiöt määräytyvät öljyvarojen mukaan. Iranin vanhat tunnetut öljyvarat olivat 37 mrd. tynnyriä. Vuonna 1993 öljyvarat olivat 92 mrd. tynnyriä.
Ydinvoima

Kansainvälinen atomienergiajärjestö IAEA epäilee, että Iranissa on tiedettyä enemmän ydinlaitoksia. IAEA:n mukaan Iranin antamissa tiedoissa on puutteita. IAEA:n mukaan Iran voi rikastaa uraania vuonna 2011. Ydinlaitokset ovat Natanzissa Keski-Iranissa ja Qomissa 100 km Teheranista. Iranin mukaan ydinlaitokset ovat polttoainetta varten.
Iranilla on 10% osuus Eurodif uraanin rikastuslaitoksesta Tricastinissa Ranskassa.
Teheranista etelään sijaitsevassa Fordon tehtaassa aloitettiin jälleen uraanin rikastaminen marraskuussa 2019 kertoi Iranin presidentti Hasan Ruhani. Uraanin rikastamista kyseisessä tehtaassa rajoitettiin vuoden 2015 ydinsopimuksen takia. Sopimuksen aikana Iran on pitänyt yli 1 000 sentrifugia tehtaassa, mutta ne ovat sopimuksen syntymisen jälkeen olleet tyhjinä.
Länsimaat epäilivät, että Iran on tavoitellut ydinohjelmassaan ydinaseen rakentamista. Iran sanoi, että sen ohjelma tähtää yksinomaan rauhanomaiseen energiantuotantoon. Epäilyksiä herätti se, että Iran salasi pitkään ydinohjelmansa. Iran suostui lopettamaan uraanin rikastamisen laitoksessa vuonna 2015 osana kansainvälistä sopimusta maan ydinohjelmasta.Ydinsopimus on ollut vaikeuksissa sen jälkeen, kun Yhdysvaltain presidentti Donald Trump ilmoitti toukokuussa 2018, että Yhdysvallat vetäytyy sopimuksesta ja palauttaa pakotteet Irania vastaan. Britannia, Ranska, Saksa, Venäjä ja Kiina ovat yrittäneet pelastaa vaikeiden neuvottelujen päätteeksi vuonna vuonna 2015 solmitun sopimuksen,
Aiheesta muualla

Wikimedia Commonsissa on kuvia tai muita tiedostoja aiheesta .
The Ministry of Energy (MOE) (Arkistoitu – Internet Archive) Iran
iranenergy.org
GP2-kausi 2007

GP2-kausi 2007 oli GP2-sarjan historian kolmas kausi. Kausi alkoi 14. huhtikuuta Bahrainista ja päättyi 30. syyskuuta Valenciaan. Kyseinen kausi oli viimeinen kun sarjassa ajettiin Dallara GP2/05 -autolla. Sarjan mestaruuden voitti saksalainen Timo Glock. Vuoden tulokkaaksi valittiin japanilainen Kazuki Nakajima.
Tallit ja kuljettajat

| Talli | Nro | Kuljettaja | Kilpailut |
| --- | --- | --- | --- |
|  ART Grand Prix | 1 |  Michael Ammermüller | 1, 4–5 |
|  ART Grand Prix | 1 |  Mihail Aljošin | 2, 11 |
|  ART Grand Prix | 1 |  Sébastien Buemi | 3, 6–10 |
|  ART Grand Prix | 2 |  Lucas di Grassi | Kaikki |
|  Minardi Piquet Sports | 3 |  Alexandre Negrão | Kaikki |
|  Minardi Piquet Sports | 4 |  Roldán Rodríguez | Kaikki |
|  iSport International | 5 |  Timo Glock | Kaikki |
|  iSport International | 6 |  Andreas Zuber | Kaikki |
|  Arden International | 7 |  Bruno Senna | Kaikki |
|  Arden International | 8 |  Adrian Zaugg | 1–10 |
|  Arden International | 8 |  Filipe Albuquerque | 11 |
|  Petrol Ofisi FMS International | 9 |  Antônio Pizzonia | 1–3 |
|  Petrol Ofisi FMS International | 9 |  Adam Carroll | 4–11 |
|  Petrol Ofisi FMS International | 10 |  Jason Tahincioğlu | Kaikki |
|  Trident Racing | 11 |  Pastor Maldonado | 1–7 |
|  Trident Racing | 11 |  Ricardo Risatti | 8–10 |
|  Trident Racing | 11 |  Sergio Hernández | 11 |
|  Trident Racing | 12 |  Kōhei Hirate | Kaikki |
|  Racing Engineering | 14 |  Javier Villa | Kaikki |
|  Racing Engineering | 15 |  Sérgio Jimenez | 1–3 |
|  Racing Engineering | 15 |  Ernesto Viso | 4, 6 |
|  Racing Engineering | 15 |  Filipe Albuquerque | 5 |
|  Racing Engineering | 15 |  Marcos Martínez | 7–11 |
|  Super Nova International | 16 |  Luca Filippi | Kaikki |
|  Super Nova International | 17 |  Mike Conway | Kaikki |
|  BCN Competicion | 18 |  Sakon Yamamoto | 1–6 |
|  BCN Competicion | 18 |  Markus Niemelä | 7, 9–11 |
|  BCN Competicion | 18 |  Henri Karjalainen | 8 |
|  BCN Competicion | 19 |  Ho-Pin Tung | Kaikki |
|  DPR | 20 |  Christian Bakkerud | 1–8, 10–11 |
|  DPR | 20 |  Olivier Pla | 9 |
|  DPR | 21 |  Andy Soucek | Kaikki |
|  DAMS | 22 |  Kazuki Nakajima | Kaikki |
|  DAMS | 23 |  Nicolas Lapierre | Kaikki |
|  Campos Grand Prix | 24 |  Vitali Petrov | Kaikki |
|  Campos Grand Prix | 25 |  Giorgio Pantano | Kaikki |
|  Durango | 26 |  Borja García | Kaikki |
|  Durango | 27 |  Karun Chandhok | Kaikki |
Tallit ja kuljettajat > Uudet kuljettajat

Antônio Pizzonia debytoi FMS:llä.
Kazuki Nakajima debytoi Damsilla.
Roldán Rodríguez debytoi Piquet Sportsilla.
Karun Chandhok debytoi Durangolla.
Sérgio Jimenez debytoi Racing Engineeringillä.
Bruno Senna ja Adrian Zaugg debytoivat Ardenilla.
Pastor Maldonado ja Kōhei Hirate debytoivat Tridentillä.
Sakon Yamamoto ja Ho-Pin Tung debytoivat BCN Competicionilla.
Christian Bakkerud ja Andy Soucek debytoivat DPR:llä.
Tallit ja kuljettajat > Tallivaihdokset

Michael Ammermüller vaihtoi Ardenilta ART:lle.
Lucas di Grassi vaihtoi Durangolta ART:lle.
Andreas Zuber vaihtoi Tridentiltä iSportille.
Luca Filippi vaihtoi BCN Competicionilta Super Novalle.
Nicolas Lapierre vaihtoi Ardenilta Damsille.
Vitali Petrov vaihtoi DPR:ltä Camposille.
Giorgio Pantano vaihtoi FMS:ltä Camposille.
Tallit ja kuljettajat > Paluun tehneet kuljettajat

Borja García palasi Durangolle ajettuaan kaudella 2005 Racing Engineeringillä.
Mike Conway palasi Super Novalle ajettuaan kaudella 2006 kaksi kilpailua DPR:llä.
Tallit ja kuljettajat > Kauden aikana vaihtuneet kuljettajat

Mihail Aljošin korvasi Michael Ammermüllerin ART:lla Espanjan kilpailussa ja Sébastien Buemin Valencian kilpailussa.
Adam Carroll korvasi Antônio Pizzonian FMS:llä Ranskan kilpailusta eteenpäin.
Ernesto Viso korvasi Sérgio Jimenezin Racing Engineeringillä Ranskan ja Euroopan kilpailuissa.
Filipe Albuquerque Korvasi Ernesto Vison Racing Engineeringillä Britannian kilpailussa.
Sébastien Buemi korvasi Michael Ammermüllerin ART:lla Monacon ja Euroopan kilpailusta Belgian kilpailuun asti.
Markus Niemelä korvasi Sakon Yamamoton BCN Competicionilla Unkarin kilpailusta eteenpäin.
Marcos Martínez korvasi Ernesto Vison Racing Engineeringillä Unkarin kilpailusta eteenpäin.
Ricardo Risatti korvasi Pastor Maldonadon Tridentillä Turkin kilpailusta Belgian kilpailuun asti.
Henri Karjalainen korvasi Markus Niemelän BCN Competicionilla Turkin kilpailussa.
Olivier Pla korvasi Christian Bakkerudin DPR:llä Italian kilpailussa.
Filipe Albuquerque korvasi Adrian Zauggin Ardenilla Valencian kilpailussa.
Sergio Hernández korvasi Ricardo Risattin Tridentillä Valencian kilpailussa.
Mestaruuspisteet

Pisteet jaettiin lauantain pitkän kilpailun 8 parhaan joukkoon sijoittuneille kuljettajille ja 6 parhaalle sprinttikisassa. Lauantain pitkään kilpailuun paalupaikalle ajanut kuljettaja palkittiin 2 pisteellä. Nopeimman kierroksen ajanut kuljettaja sai yhden pisteen. Sprinttikisaan paalupaikan ottanut kuljettaja ei saanut ylimääräisiä pisteitä.
Mestaruuspisteet > Lauantain kilpailun (pitkän kilpailun, F) pisteet

| 0 | 1 | 2 | 3 | 4 | 5 | 6 | 7 | 8 | 9 | 10 |
| --- | --- | --- | --- | --- | --- | --- | --- | --- | --- | --- |
| Sijoitus | 1. | 2. | 3. | 4. | 5. | 6. | 7. | 8. | Paalupaikka | Nopein kierros (FL) |
| Pisteet | 10 | 8 | 6 | 5 | 4 | 3 | 2 | 1 | 2 | 1 |
Mestaruuspisteet > Sunnuntain kilpailun (sprintti kilpailun, S) pisteet

| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
| Sijoitus | 1. | 2. | 3. | 4. | 5. | 6. | Nopein kierros (FL) |
| Pisteet | 6 | 5 | 4 | 3 | 2 | 1 | 1 |
Televisiointi

Suomessa GP2 lähetykset esitti kaudella 2007 aika-ajot ja kilpailut suorana MTV3 MAX. Lähetykset selosti Timo Pulkkinen.
Aiheesta muualla

Kuvia tai muita tiedostoja aiheesta GP2-kausi 2007 Wikimedia Commonsissa
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:2007 GP2 Series
GP2-sarjan kaudet
| --- | --- |
GP2-kaudet: 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 | 2016
Aasian GP2 -kaudet: 2008 | 2008–2009 | 2009–2010 | 2011
Timo Glock voitti sarjan mestaruuden.
Käännös suomeksi
Iso-Evon työväentalo

| Iso-Evon työväentalo |
| --- | --- |
Sijainti:  Iso-Evo, Hämeenlinna
Valmistumisvuosi:  1909
Rakennuttaja:  Iso-Evon Työväenyhdistys ry
Runkorakenne:  hirsi
Julkisivumateriaali:  lauta
Kerrosluku:  1
Kerrosala:  250 m²
 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Iso-Evon työväentalo oli entisen Lammin kunnan (vuodesta 2009 osa Hämeenlinnaa) Iso-Evon kylässä sijainnut työväentalo.
Historiaa

Iso-Evon työväenyhdistys perustettiin vuonna 1905. Talo valmistui vuonna 1909. Sitä rahoitettiin lahjoituksilla ja lainoilla, ja talo rakennettiin osin talkoina ja osin palkkatyönä. Sisällissodan aikaan vuonna 1918 talo oli takavarikossa. Vuonna 1931 yhdistyksen jäsenmäärä oli 18. Vuonna 1982 talo oli vielä Iso-Evon työväenyhdistyksen omistuksessa. Sen myöhemmistä vaiheista ei ole tietoa.
Toimintaa työväentalolla

Vuonna 1930 talolla järjestettiin kesäjuhlat ja iltama. Yleisöä oli noin 150 henkeä, ja ohjelmassa oli muun muassa urheilukilpailuja, puheita ja näytelmä. Keväällä 1939 talolla pidettiin kokous, jossa perustettiin Voimistelu- ja Urheiluseura Esa. 1980-luvun alussa talolla järjestettiin kokouksia ja näytettiin elokuvia.
Rakennus

Talo on hirsirunkoinen. Se vuorattiin laudoilla vuonna 1965 ja maalattiin vaaleaksi seuraavana vuonna; alkuperäinen väri oli punainen. Pärekatto vaihdettiin peltiin vuonna 1977. Talossa oli juhlasali näyttämöineen, ravintola, keittiö, eteinen ja yhden huoneen ja keittiön asunto. Rakennuksen pinta-ala oli 250 m². Vuonna 1982 siinä ei ollut vesijohtoa, viemäröintiä eikä wc:tä; ilmeisesti ei myöskään sähköä. Lämmitys oli puulla. Talon kunto oli jo tuolloin heikko.
Jack Sharkey

| Jack Sharkey Maailman raskaansarjan maailmanmestari |
| --- | --- |

Henkilötiedot
Koko nimi:  Joseph Paul Zukauskas
Syntynyt: 26. lokakuuta 1902 Binghamton, New York
Kuollut: 17. elokuuta 1994 Beverly, Massachusetts
Kansalaisuus:  Yhdysvallat
Nyrkkeilijä
Pituus:  183  cm
Painoluokka:  raskassarja
Kätisyys:  oikeakätinen, eli nyrkkeilytermein orthodox
Ammattilaistilastot
Ottelut:  55
Voitot:  38
– tyrmäysvoitot:  13
Tappiot:  14
Ratkaisemattomat:  3
Ei tuomiota/ mitätöity:  0
Jack Sharkey (alk. Joseph Paul Zukauskas, 26. lokakuuta 1902 Binghamton, New York – 17. elokuuta 1994 Beverly, Massachusetts) oli yhdysvaltalainen nyrkkeilijä, joka nousi ammattilaisnyrkkeilyn raskaansarjan maailmanmestariksi 1930-luvulla.
Sharkey otteli vuonna 1927 Jack Dempseyä vastaan pääsystä raskaansarjan MM-otteluun mutta hävisi tyrmäyksellä. Tuo ottelu oli kaikkien aikojen ensimmäinen yli miljoonan dollarin tulot kerännyt nyrkkeilyottelu, joka ei koskenut maailmanmestaruutta. Kesäkuussa 1930 Sharkey pääsi ottelemaan avoimesta MM-tittelistä Max Schmelingiä vastaan mutta hävisi foulilla eli laittomalla lyönnillä. Schmeling ei suostunut uusintaotteluun, joten New Yorkin nyrkkeilykomissio NYBC julisti tittelin avoimeksi, kun taas NBA-liitto piti Schmelingin edelleen mestarina. Vasta kesäkuussa 1932 Sharkey pääsi ottelemaan Schmelingiä vastaan NBA-liiton mestaruudesta ja voitti pisteillä. Hän piti mestaruutta hallussaan vuoden, kunnes kesäkuussa 1933 Primo Carnera tyrmäsi hänet MM-ottelun kuudennessa erässä.
Uransa viimeisessä ottelussa elokuussa 1936 Sharkey hävisi Joe Louisille tyrmäyksellä kolmannessa erässä.